ธปท.ชี้ม็อบยืดเยื้อกระทบท่องเที่ยว-การใช้จ่ายในประเทศ
ธปท.เผยหากสถานการณ์ชุมนุมยืดเยื้อจะกระทบต่ออุตสาหกรรมท่องเที่ยว-การจับจ่ายของประชาชน แต่ขณะนี้ยังไม่กระทบการลงทุน
15 มี.ค. 2553

ธปท.เผยหากสถานการณ์ชุมนุมยืดเยื้อจะกระทบต่ออุตสาหกรรมท่องเที่ยว-การจับจ่ายของประชาชน แต่ขณะนี้ยังไม่กระทบการลงทุน
นายไพบูลย์ กิติศรีกังวาน ผู้ช่วยผู้ว่าการสายนโยบายการเงินธนาคารแห่งประเทศไทย (ธปท.) กล่าวว่า หากสถานการณ์การชุมนุมยังยืดเยื้อจะส่งผลกระทบต่อภาคการท่องเที่ยว ซึ่งนำรายได้เข้าประเทศและการอุปโภคบริโภคหรือการจับจ่ายใช้สอยของประชาชนโดยทันที
แต่อย่างไรก็ตาม สถานการณ์การชุมนุม น่าจะยังไม่มีผลต่อความเชื่อมั่นของนักลงทุนในขณะนี้ แต่ในระยะยาว ธปท.ยังต้องประเมินสถานการณ์อีกครั้งว่าจะกระทบความเชื่อมั่นรวมทั้งกระทบต่อการเติบโตเศรษฐกิจอย่างไรบ้าง
"ขณะนี้ธปท.ติดตามดูแลสถานการณ์อย่างใกล้ชิด และพยายามดูแลสถาบันการเงิน ดูแลสภาพคล่อง ดูแลคตลาดอัตราแลกเปลี่ยนให้เศรษฐกิจเดินหน้าได้อย่างต่อเนื่อง โดยเฉพาะในส่วนที่ติดต่อกับต่างประเทศ"
นายไพบูลย์กล่าวว่า การชุมนุมไม่ได้มีผลต่ออัตราแลกเปลี่ยนค่าเงินบาทให้อ่อนค่าลงแต่อย่างใด เนื่องจากการเคลื่อนไหวของเงินบาทยังอยู่ในระดับปกติ ซึ่งธปท.จะพยายามติดตามอย่างใกล้ชิดต่อไป